© Анелия Николова Калоян Паргов е председател на Градския съвет на БСП в София.

Градският съвет на БСП-София счита употребата на химическо оръжие, в това число и в условията на гражданска война, за изключително тежко престъпление срещу човечеството, се казва в позиция на политическата организация. В нея столичните социалисти настояват ООН и неговите компетентни институции да разследват евентуалната употреба на химическо оръжие в Сирия и да изправят виновника пред съответните международни съдилища.

"Същевременно сме убедени, че противодействието на едно престъпление не допуска извършването на друго, защото само спазването на международното право може да осигури траен мир навсякъде по света. В тази светлина ние тълкуваме американската атака срещу суверенна Сирия, като нарушение на това право. Още повече, че не за първи път чуваме за "безспорни" доказателства за наличие на химически, ядрени и други оръжия, които по-късно се оказват изфабрикувани" се казва в позицията.

Социалистите настояват като член на ЕС и НАТО България да съдейства за максимално бързо приключване на конфликта в Сирия, който те свързват с "ликвидирането на ИДИЛ, ислямския тероризъм и всички, които се крият зад него".

В позицията се обявява още, че служебното правителство не е случило на свестен външен министър. "Настояваме за изтегляне на нелепата декларация по случая от страна на Министерство на външните работи", казват социалистите. В петък ведомството одобри атаките на САЩ срещу Сирия.